Почитувани медиуми,

Денеска, во Охрид, на министерско ниво се договоривме да отвориме ново поглавје во билатералните односи меѓу Северна Македонија и Албанија.

Со искрена, срдечна и професионална соработка, која засилено се одвива веќе втора година, се согласивме дека преку заедничкото управување со нашето природно и културно наследство, што го споделуваме со целиот свет, и со преземање конкретни чекори за заштитата, ќе поставиме пример и за развојот на добрососедските односи, за подобар и поблизу интегриран балкански регион.

Владите на двете земји, а ние овде како нивни претставници – јас и министерот за животна средина и просторно планирање Насер Нуредини како домаќини од Северна Македонија и колегите од Албанија, министерката за култура Елва Маргарити и министерот за туризам и животна средина Бленди Клоси, како и членовите на националните комисии за УНЕСКО на двете земји – сме свесни за итноста и одговорноста што ја имаме во поглед на потребата од заштита на мешовитото прекугранично светско наследство.

Затоа, денеска потпишавме заедничка изјава од националните комисии за УНЕСКО на двете земји за „Природното и културно наследство на Охридскиот Регион“ – добро впишано како светско наследство, со која се обврзуваме заеднички посветено да работиме на разрешување на сите наследени и тековни предизвици и остануваме целосно фокусирани на забрзано спроведување на прецизни и соодветни активности.

Одлучни сме искрено, професионално и конкретно да работиме за да го дадеме нашиот придонес кон решавање на проблемите. Работиме на механизмите за ублажување на заканите и на начините за правилно да се одговори на утврдените ранливости.

Горди што го имаме ова ретко светско природно и културно богатство токму во нашите две земји, ние, како негови наследници, се договоривме со заеднички ресурси да направиме сè што е во наша политичка и стручна моќ, оваа убавина запишана на листата на светско добро да ја чуваме и да ја пренесеме на генераците по нас.

Изразувам благодарност до колегите и до тимот од Република Албанија, како и до членовите на националните комисии за УНЕСКО од двете земји, кои на оваа наша прва средба покажаа пријателство и стручност и најавија дека допрва нè чекаат позитивни резулатати од нивната соработка. Ова е сложен процес во кој, секако, очекуваме поддршка од сите релевантни чинители за заштитата на мешовитото прекугранично светско наследство и од локалната власт, од институционалната и од граѓанската сфера.

Убедена сум дека резултатите од оваа наша нова соработка што се роди, ќе ни вратат некои подзаборавени вредности, како што се пријателството и довербата, што, пак, нè поттикнува заеднички да го дадеме својот максимум за просперитет во овој дел од Балканот.

Ви благодарам!